20 persones aspiren a les dues places de règim temporal que convoca l’Ajuntament de Castelló d’Empúries

Es busca un auxiliar de biblioteca i un mestre de llenguatge musical, guitarra i cant coral.

Una comissió de professionals i tècnics municipals ha compost, aquest matí, l’equip de selecció que determinarà els dos millors candidats per a cobrir les dues places de règim temporal que l’Ajuntament de Castelló d’Empúries ha convocat per a la biblioteca i l’escola municipal de música.

La regidora de Règim Intern, Ma. Dolors del Fresno, ha explicat que “d’ara endavant la política de selecció de personal serà força diferent a la que estàvem acostumats i s’obrirà així una porta on tothom tindrà accés i oportunitats”. Per a demostrar la imparcialitat de l’òrgan selectiu, aquest no disposa de cap membre polític, a excepció de les regidores de Cultura i Recursos Humans que tindran veu però no vot.

A partir del 2008, un cop elaborats i definits els pressupostos municipals per al proper exercici, es preveu donar una oferta pública de treball que s’ajusti a les necessitats municipals, “regulant en un primer moment la situació laboral dels treballadors del l’Ajuntament i tot seguit les vacants que puguin resultar amb concursos oberts a tothom” explica Del Fresno.

L’òrgan de selecció determina avui una plaça d’auxiliar per a la biblioteca municipal i una altra per a mestre de llenguatge musical, guitarra i cant coral. Per a la primera vacant s’han presentat 15 aspirants, mentre que per a la segona, 5.

A la fotografia, Martí Genís, membre de l'òrgan selectiu. Corregint els exàmens.

